SA onnie in China wil klas gee ondanks virusvrese | Maroela Media
Jason Rousseau saam 'n Chinese leerling. (Foto: verskaf)
'n Suid-Afrikaner wat Engels in China gee, het te midde van die dodelike koronavirus-uitbreking in dié land besluit om tuisonderrig aan sy studente te verskaf.
Dít volg nadat die Chinese regering voorlopig bevestig het dat alle skole eers vroeg in Maart gaan heropen.
"Hoewel ek my gesondheid in gevaar stel, is ek meer as gewillig om my hulp aan te bied in dié moeilike tye," sê Jason Rousseau, 'n 23-jarige Engelsonderwyser in China. "As jy 'n passie en liefde het vir iets wat jy doen, dan maak die res nie saak nie. Dis maklik om iemand oor die internet te leer, soos wat baie mense doen, maar gehalte-onderrig vind plaas wanneer jy in die teenwoordigheid van leerders is."
Rousseau gee sedert Maart 2019 in Beijing skool en meen dat hy juis in China wou skoolgee weens dié bevolking se dankbaarheid teenoor hulle onderwysers.
"Daar word soveel respek teenoor jou as Engelsonderwyser in China betoon – dit voel soms onwerklik, maar dis die werklikheid."
Rousseau vertel aan Maroela Media dat hy reeds 'n aantal ouers genader het oor die tuisonderrig-inisiatief en dat die terugvoer ongelooflik is.
"Die Chinese ouers se reaksie op my versoek was besonders en het getuig van dankbaarheid in oorvloed," sê hy.
"My strategie sal wees om Engelse gesprekke, vraagstellings en praktiese demonstrasies en aktiwiteite met die studente oor die alledaagse lewe te doen," vertel Rousseau.
Hoewel Rousseau self dankbaar is dat hy steeds gesond is, meen hy dat die situasie in China uurliks erger word.
"Daar is gemengde gevoelens oor die situasie in China en hulle doen hul bes om almal in ag te neem, maar ek glo daar is lig aan die einde van die tonnel," sê hy. "China gaan mettertyd 'genees' – dit glo ek sterk."
Ek wonder wat die Chines betaal vir die tuis onderig?
Ek weet hy bedoel goed maar is dit nie bietjie selfsugtig nie? Skole is toe vir 'n rede, wat as jy die virus optel? Dan gee jy skool, by verskillende huise, wat as daardie kindertjies siek word? Glo nie die klein lyfies sal die virus kan veg nie.. Nogals skokkend dat die ouers nie so ver gedink het nie..
As jy Suid Afrika kan oorleef dan kan jy alles trotseer en oorleef!!
My dogter is nou al drie jaar in China wat sy ook Engels daar aanbied.As gevolg van die virus gee sy al die afgelope twee weke afstandsonderig aan haar klas en die terugvoer wat sy van haar kinders se ouers kry is baie positief.Al die kleintjies kan nie wag om hulle juffrou op die Tv te sien nie en hulle maak alles mee wat sy vir hulle aanbied.